**การวิเคราะผลกระทบที่อาจเกิดขึ้นจากการตราร่างพระราชบัญญัติ**

**ระเบียบบริหารราชการกรุงเทพมหานคร (ฉบับที่ ..) พ.ศ. ....**

**1. ผู้ซึ่งได้รับผลกระทบจากการบังคับใช้กฎหมาย**

1. ผู้มีสิทธิเลือกตั้งและสมัครรับเลือกตั้งเป็นสมาชิกสภากรุงเทพมหานคร สมาชิกสภาเขต หรือผู้ว่าราชการกรุงเทพมหานคร

2. สมาชิกสภากรุงเทพมหานคร สมาชิกสภาเขต ผู้ว่าราชการกรุงเทพมหานคร รวมถึงข้าราชการการเมืองที่ประธานสภากรุงเทพมหานครหรือผู้ว่าราชการกรุงเทพมหานครแต่งตั้งขึ้นด้วย

3. ข้าราชการกรุงเทพมหานครและประชาชนผู้มีส่วนในการดำเนินงานของกรุงเทพมหานคร

4. ประชาชนซึ่งอยู่ในเขตพื้นที่ของกรุงเทพมหานคร

**2. ผลกระทบที่เกิดขึ้นแก่บุคคลดังกล่าว**

**ผลกระทบเชิงบวก**

การที่กรุงเทพมหานครเป็นเมืองหลวงของประเทศไทย เป็นเมืองที่มีขนาดใหญ่และมีประชากรอยู่เป็นจำนวนมาก จึงต้องเผชิญกับปัญหามากมายหลายประการ ซึ่งปัญหาดังกล่าวไม่อาจได้รับการแก้ไขให้หมดไปได้อย่างรวดเร็ว ดังนั้นการแก้ไขพระราชบัญญัติระเบียบบริหารราชการกรุงเทพมหานคร พ.ศ. 2528 เพื่อกำหนดหลักเกณฑ์และวิธีการเลือกตั้ง คุณสมบัติและลักษณะต้องห้ามของผู้มีสิทธิสมัครรับเลือกตั้งเป็นสมาชิกสภากรุงเทพมหานครและผู้ว่าราชการกรุงเทพมหานคร ข้อห้ามกระทำการและการสิ้นสุดสมาชิกภาพหรือการพ้นจากตำแหน่งของสมาชิกสภากรุงเทพมหานครและผู้ว่าราชการกรุงเทพมหานคร ตลอดจนการจัดระเบียบบริหารราชการ และการกำหนดอำนาจหน้าที่ในการจัดทำบริการสาธารณะของกรุงเทพมหานคร ให้มีความสอดคล้องกับบทบัญญัติของรัฐธรรมนูญและกฎหมายที่เกี่ยวข้อง ย่อมจะส่งผลทำให้การบริหารราชการของกรุงเทพมหานคร ซึ่งประกอบด้วยสมาชิกสภากรุงเทพมหานครและผู้ว่าราชการกรุงเทพมหานคร มีหลักเกณฑ์ที่ชัดเจน และมีการกำหนดอำนาจหน้าที่ของกรุงเทพมหานครในการดำเนินการจัดทำบริการสาธารณะที่ชัดเจนและสอดคล้องกับกฎหมายที่เกี่ยวข้อง นอกจากนี้การกำหนดให้มีคณะกรรมการยุทธศาสตร์แก้ไขปัญหาเมืองหลวงและปริมณฑล เข้ามาทำหน้าที่พิจารณาแผนยุทธศาสตร์การพัฒนาเพื่อป้องกันแก้ไขปัญหาเมืองหลวงและปริมณฑลและแผนปฏิบัติการที่กรุงเทพมหานครจัดทำร่วมกับหน่วยงานที่เกี่ยวข้อง เพื่อกำหนดหน้าที่ความรับผิดชอบของหน่วยงานหลักและหน่วยงานสนับสนุนในการแก้ไขปัญหาด้านต่าง ๆ รวมทั้งการกำหนดให้ประชาชนสามารถมีส่วนร่วมในการดำเนินงานของกรุงเทพมหานครได้ในรูปของคณะกรรมการประชาคมเขต ย่อมจะทำให้การบริหารงานของกรุงเทพมหานครเป็นไปอย่างมีประสิทธิภาพ สามารถแก้ไขปัญหาต่าง ๆ ได้ดียิ่งขึ้น และส่งผลต่อการพัฒนากรุงเทพมหานครทั้งทางด้านเศรษฐกิจและสังคม และการบริหารราชการของกรุงเทพมหานครต่อไป

**ผู้ได้รับผลกระทบเชิงบวก**

ประชาชนในพื้นที่กรุงเทพมหานคร

-2-

**ผลกระทบเชิงลบ**

การแก้ไขพระราชบัญญัติระเบียบบริหารราชการกรุงเทพมหานคร พ.ศ. 2528 ในครั้งนี้ ได้มีการเสนอยกเลิกบทบัญญัติเกี่ยวกับสภาเขต ซึ่งจะมีผลทำให้ไม่มีสภาเขตอีกต่อไป ทั้งนี้ เนื่องจากตามพระราชบัญญัติระเบียบบริหารราชการกรุงเทพมหานคร พ.ศ. 2528 ได้กำหนดให้สภาเขตมีอำนาจหน้าที่ทั้งการจัดสรรงบประมาณให้กับสำนักงานเขต และสอดส่องติดตามการทำงานของสำนักงานเขต จึงเปรียบเสมือน

เป็นฝ่ายบริหารและฝ่ายสภาอยู่ในองค์กรเดียวกัน ซึ่งขัดต่อหลักแบ่งอำนาจในทางปกครอง ที่ฝ่ายสภาไม่ควรมีอำนาจตรวจสอบเรื่องที่ตนมีส่วนเกี่ยวข้องในการอนุมัติหรือให้ความเห็นชอบ ซึ่งทำให้การตรวจสอบไม่สามารถกระทำได้อย่างมีประสิทธิภาพ และการกำหนดให้สภาเขตเข้ามาเกี่ยวข้องกับการจัดสรรงบประมาณยังขัดต่อกฎหมายเรื่องประโยชน์ขัดกัน ซึ่งตามรัฐธรรมนูญมีบทบัญญัติห้ามมิให้ฝ่ายสภาเข้ามาเกี่ยวข้องกับการอนุมัติ เห็นชอบหรือเกี่ยวข้องกับการใช้จ่ายงบประมาณ นอกจากนี้ยังขัดต่อหลักการถ่วงดุลอำนาจที่ฝ่ายบริหารเป็นระบบชั้นเดียว แต่ฝ่ายสภามี 2 ชั้น (คือสภากรุงเทพมหานครและสภาเขต) ในการกำกับดูแลฝ่ายบริหาร โดยผู้อำนวยการเขตต้องรับฟังคำสั่งของผู้ว่าราชการกรุงเทพมหานคร ปลัดกรุงเทพมหานครและอยู่ภายใต้การควบคุมตรวจสอบของสมาชิกสภากรุงเทพมหานคร และยังมีสมาชิกสภาเขตเข้ามามีอำนาจในการควบคุมการปฏิบัติงานเพิ่มขึ้นอีก ซึ่งการยกเลิกสภาเขตย่อมจะมีผลกระทบต่อสมาชิกสภาเขตหรือผู้ที่ประสงค์จะสมัครรับเลือกตั้งเป็นสมาชิกสภาเขต รวมถึงประชาชนผู้มีสิทธิเลือกตั้งสมาชิกสภาเขตด้วย แต่เมื่อมีการยกเลิกสภาเขตแล้ว กฎหมายได้กำหนดให้มีคณะกรรมการประชาคมเขตเข้ามาทำหน้าที่แทนสภาเขต โดยมีตัวแทนของประชาชนที่ได้รับการคัดเลือกจากกลุ่มต่าง ๆ ทั้งกลุ่มอาชีพ กลุ่มอาสาสมัคร และกลุ่มผู้ทรงคุณวุฒิภาคประชาชน เข้ามาเป็นกรรมการประชาคมเขต มีอำนาจหน้าที่ในการให้ข้อคิดเห็น ข้อเสนอแนะหรือคำปรึกษา ในการจัดทำแผนงาน งบประมาณ การอนุรักษ์ฟื้นฟูหรือส่งเสริมภูมิปัญญาท้องถิ่น ศาสนาศิลปวัฒนธรรม จารีตประเพณีอันดีงาม รวมทั้งให้ความร่วมมือดำเนินงานพัฒนาปรับปรุงและแก้ไขปัญหาเมืองและคุณภาพชีวิต ทั้งนี้เพื่อให้ประชาชนมีส่วนร่วมในการดำเนินงานของกรุงเทพมหานครได้ ซึ่งน่าจะเป็นผลดีต่อการพัฒนากรุงเทพมหานครต่อไป

**ผู้ได้รับผลกระทบเชิงลบ**

สมาชิกสภาเขตหรือผู้ที่ประสงค์จะสมัครรับเลือกตั้งเป็นสมาชิกสภาเขต รวมถึงประชาชนผู้มีสิทธิเลือกตั้งสมาชิกสภาเขต

**3. สิทธิและเสรีภาพของบุคคลในเรื่องใดบ้างที่ต้องถูกจำกัด**

สิทธิและเสรีภาพของบุคคลในการสมัครรับเลือกตั้งเป็นสมาชิกสภากรุงเทพมหานคร สมาชิกสภาเขต และผู้ว่าราชการกรุงเทพมหานคร ซึ่งอาจถูกจำกัดโดยบทบัญญัติของกฎหมายที่แก้ไขเพื่อกำหนดคุณสมบัติและลักษณะต้องห้าม หรือข้อห้ามกระทำการของสมาชิกสภากรุงเทพมหานครหรือผู้ว่าราชการ-กรุงเทพมหานคร รวมถึงการยกเลิกบทบัญญัติเกี่ยวกับสภาเขต ทั้งนี้เป็นการกำหนดเพื่อให้มีความสอดคล้อง

-3-

และไม่ขัดแย้งกับบทบัญญัติของรัฐธรรมนูญและกฎหมายว่าด้วยการเลือกตั้งสมาชิกสภาท้องถิ่นและผู้บริหารท้องถิ่น ซึ่งจะทำให้หลักเกณฑ์การได้มาของสมาชิกสภากรุงเทพมหานครและผู้ว่าราชการกรุงเทพมหานคร มีความชัดเจนและส่งผลให้ได้บุคคลที่มีความซื่อสัตยสุจริต เหมาะสม และไม่มีผลประโยชน์ขัดกันกับผลประโยชน์ของกรุงเทพมหานคร เข้ามาบริหารงานของกรุงเทพมหานคร และมีการเปลี่ยนแปลงรูปแบบการจัดระเบียบบริหารราชการของกรุงเทพมหานครในด้านโครงสร้างการบริหารราชการเพื่อให้เกิดความเหมาะสม

และทำให้การบริหารราชการของกรุงเทพมหานครมีประสิทธิภาพมากยิ่งขึ้น

**การจำกัดนั้นเป็นการจำกัดเท่าที่จำเป็นหรือไม่ อย่างไร**

เป็นการจำกัดสิทธิเท่าที่จำเป็น โดยเป็นการกำหนดเพื่อให้มีความสอดคล้องและไม่ขัดแย้งกับรัฐธรรมนูญและกฎหมายว่าด้วยการเลือกตั้งสมาชิกสภาท้องถิ่นและผู้บริหารท้องถิ่น ทั้งนี้ เพื่อให้การบริหารงานของกรุงเทพมหานครมีประสิทธิภาพยิ่งขึ้น

**4. ประโยชน์ที่ประชาชนและสังคมจะได้รับ**

**4.1 ประชาชนจะมีการดำรงชีวิตที่ดีขึ้นเพียงใด และเป็นการอำนวยความสะดวกแก่ประชาชนมากน้อยเพียงใด**

ประชาชนจะได้สมาชิกสภากรุงเทพมหานครและผู้บริหารกรุงเทพมหานครที่มีความเหมาะสมและเข้ามาทำหน้าที่ด้วยความซื่อสัตย์สุจริต สามารถบริหารงานของกรุงเทพมหานครในเรื่องการจัดทำบริการสาธารณะและกิจกรรมสาธารณะให้แก่ประชาชนในพื้นที่กรุงเทพมหานคร อันเป็นอำนวยความสะดวกแก่ประชาชนและตอบสนองต่อความต้องการของประชาชนในพื้นที่กรุงเทพมหานครได้มากยิ่งขึ้น ซึ่งจะมีผลทำให้การดำรงชีวิตของประชาชนในพื้นที่กรุงเทพมหานครดีขึ้นด้วย

**4.2 เศรษฐกิจหรือสังคมมีการพัฒนาอย่างยั่งยืนได้เพียงใด การประกอบกิจการเป็นไปโดยสะดวกหรือลดต้นทุนของผู้ประกอบการได้มากน้อยเพียงใด ยกระดับความสามารถในการแข่งขันของประเทศได้มากน้อยเพียงใด ส่งเสริมการวิจัยและพัฒนามากน้อยเพียงใด**

ร่างกฎหมายฉบับนี้ มิได้มีผลโดยตรงต่อการพัฒนาเศรษฐกิจและสังคม เนื่องจากเป็นการแก้ไขกฎหมายว่าด้วยระเบียบบริหารราชการกรุงเทพมหานคร เพื่อกำหนดหลักเกณฑ์และรูปแบบการบริหารราชการและกำหนดอำนาจหน้าที่ของกรุงเทพมหานคร ให้สอดคล้องกับกฎหมายที่เกี่ยวข้อง และสามารถจัดทำบริการสาธารณะที่อยู่ในอำนาจหน้าที่ขององค์กรปกครองส่วนท้องถิ่นในปัจจุบัน แต่หากการบริหารราชการของกรุงเทพมหานครมีประสิทธิภาพมากยิ่งขึ้น ย่อมจะส่งผลต่อสภาพเศรษฐกิจและสังคมของกรุงเทพมหานครในภาพรวม และส่งผลถึงสภาพการประกอบกิจการของภาคเอกชน ความสามารถในการแข่งขันของประเทศและการพัฒนาบ้านเมืองด้วย

-4-

**4.3 เสริมสร้างประสิทธิภาพหรือนวัตกรรมในการปฏิบัติราชการอย่างไร สามารถลดงบประมาณแผ่นดินได้มากน้อยเพียงใด**

การแก้ไขเพิ่มเติมกฎหมายว่าด้วยระเบียบบริหารราชการกรุงเทพมหานคร จะมีผลทำให้การบริหารราชการของกรุงเทพมหานครเป็นไปอย่างมีประสิทธิภาพมากยิ่งขึ้น มีการกำหนดอำนาจหน้าที่ที่ชัดเจน

สอดคล้องกับการถ่ายโอนอำนาจหน้าที่ตามกฎหมายว่าด้วยการกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น และการกำหนดให้กรุงเทพมหานครต้องให้ความสำคัญในการรักษาวินัยทาง

การเงินการคลังอย่างเคร่งครัด ย่อมส่งผลดีต่อการใช้จ่ายงบประมาณของกรุงเทพมหานครและงบประมาณที่ได้รับการอุดหนุนจากรัฐบาลด้วย

**5 ความยุ่งยากที่คาดว่าจะเกิดขึ้นจากการปฏิบัติตามกฎหมาย**

เนื่องจากการแก้ไขเพิ่มเติมกฎหมายว่าด้วยระเบียบบริหารราชการกรุงเทพมหานครนี้ ได้มีการปรับเปลี่ยนรูปแบบการจัดระเบียบราชการของกรุงเทพมหานคร โดยยกเลิกบทบัญญัติเกี่ยวกับสภาเขตในหมวด 3 ส่วนที่ 2 เขตและสภาเขต ตามมาตรา 71 ถึงมาตรา 80 แห่งพระราชบัญญัติระเบียบบริหารราชการกรุงเทพมหานคร พ.ศ. 2528 และเพิ่มเติมบทบัญญัติเกี่ยวกับการมีส่วนร่วมของประชาชน เป็นหมวด9 ที่กำหนดให้กรุงเทพมหานครต้องจัดให้มีกลไกภาคประชาชน เข้ามามีส่วนร่วมในการดำเนินงานของกรุงเทพมหานคร ในรูปของคณะกรรมการประชาคมเขต ซึ่งมีผลเป็นการเปลี่ยนแปลงรูปแบบการบริหารงานของกรุงเทพมหานคร โดยจะต้องมีการคัดเลือกตัวแทนของประชาชนในด้านต่าง ๆ ประกอบด้วยกลุ่มอาชีพ กลุ่มอาสาสมัคร และกลุ่มผู้ทรงคุณวุฒิ เพื่อเข้าร่วมเป็นคณะกรรมการประชาคมเขต ทำหน้าที่ให้ข้อคิดเห็น ข้อเสนอแนะ และให้ความร่วมมือในการดำเนินงานเพื่อการพัฒนาปรับปรุงแก้ไขปัญหาของประชาชนในพื้นที่เขตแต่ละเขต ซึ่งในช่วงแรกอาจมีข้อยุ่งยากบ้าง แต่ในอนาคตย่อมจะเป็นผลดีต่อการพัฒนาและแก้ไขปัญหาของเมืองหลวงได้ดียิ่งขึ้น

**6 ความคุ้มค่าของภารกิจเมื่อคำนึงถึงงบประมาณที่ต้องใช้ ภาระหน้าที่ที่เกิดขึ้นกับประชาชน**

**และการที่ประชาชนจะต้องถูกจำกัดสิทธิเสรีภาพเทียบกับประโยชน์ที่ได้รับ**

ร่างพระราชบัญญัติฉบับนี้ ไม่มีผลเป็นการเพิ่มภาระหน้าที่ให้แก่ประชาชน และประชาชนในพื้นที่ของกรุงเทพมหานครจะได้รับประโยชน์เมื่อการบริหารราชการของกรุงเทพมหานครมีโครงสร้างและปัจจัยสนับสนุนที่เอื้อต่อการพัฒนาและแก้ไขปัญหาของเมืองหลวงได้อย่างมีประสิทธิภาพ

-----------------------------